Луиш ди Камоинш
Тук всичко бяга, бързат времената…

Превод от португалски: Симеон Хаджикосев, 1984

chitanka.info

Тук всичко бяга, бързат времената,

доверието сменя се с измяна,

светът е цял съставен от промяна

и нови багри взема тя самата.

Край нас безспирно нови са нещата,

различни — сред въртопите от пяна;

от злото черен спомен ми остана,

а от доброто — бе ли то? — тъгата.

С килим зелен полето се покрива —

там, дето вчера беше заснежено —

и в мойта песен екне жалба жива.

Една промяна тук върти вретено,

а друга вече ужас в мене влива —

че злото е все тъй непроменено.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.